《题高远亭一首》
宋代·王阮

小携樽酒作清游，行到方壶最上头。
山在断霞明处碧，水从白鸟去边流。
苦无妙句窥天巧，赖有名亭慰客愁。
从此江南添胜景，未应独数庾公楼。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。